RESOLUCIÓN do 22 de maio de 2006 pola que se convoca e regula a concesión de axudas ás organizacións de consumidores para a realización de actividades en relación cos intereses dos consumidores e usuarios para o ano 2006.
INSTITUTO GALEGO DE CONSUMO — III. OUTRAS DISPOSICIÓNS — 30/05/2006

O Estatuto de autonomía de Galicia, no seu artigo 30, punto 1º, parágrafo cuarto, outórgalle á Comunidade galega competencias exclusivas en materia de consumo.
O artigo 24 do título III do Estatuto galego do consumidor e usuario (Lei 12/1984, do 28 de decembro), establece que a comunidade autónoma promoverá, fomentará e, de ser o caso, habilitará ou apoiará a creación de oficinas e servizos de información ao consumidor e usuario, xa sexan de titularidade pública, xa dependan dunha organización ou asociación de consumidores. Tamén establece no artigo 26 que os poderes públicos promoverán a educación e a formación
permanente dos consumidores ou usuarios, coa finalidade de que poidan conseguir e desenvolver un comportamento en liberdade e responsabilidade, no mercado de bens e servizos, e cheguen a coñecer os seus dereitos e deberes e a maneira axeitada de exercelos.
A globalización dos mercados, as novas tecnoloxías e sistemas de comunicación e de consumo, obrigan a desenvolver accións e crear infraestruturas que sexan capaces de prever as necesidades de formación e de asesoramento e información que requirirán os consumidores, en consecuencia cos cambios que se están a producir na oferta de produtos e servizos e nos dereitos que, en relación co anterior, lles deben ser recoñecidos.
Por outra banda, as políticas desenvolvidas polas institucións comunitarias e a súa transposición no dereito transnacional veñen conceptuando a política de defensa das persoas consumidoras como un elemento esencial da mellora do nivel de vida da cidadanía europea. Partindo de que a formación dos con
sumidores é determinante para a súa protección, senta as bases dunha formación permanente en que é preciso contar coa colaboración das organizacións de consumidores, que deberán, á vez, prepararse cada día máis para cumprir con este importante papel de capacitación da cidadanía para que participe activamente no mercado.
As organizacións de consumidores teñen que prestar servizos de calidade ao cidadán que os demanda e incrementar a eficacia da súa actuación pública e representativa, o que require un sistema de financiamento abondo para a actividade que realicen a través de programas concretos de actuación.
Esta resolución ten por obxecto convocar axudas dirixidas ás organizacións de consumidores para o mantemento e funcionamento das súas oficinas de información ao consumidor e a realización de proxectos de mellora do mercado en relación cos intereses dos consumidores para o ano 2006, así como establecer as bases aplicables a esta liña de subvención, no sentido de especificar os criterios que se terán en conta á hora de determinar a concesión de cada un dos proxectos obxecto da subvención, de acordo co establecido na Lei 38/2003, do 17 de novembro, xeral de subvencións.
Así, atendendo ao anteriormente sinalado como marco de apoio ás accións tendentes á defensa dos dereitos dos consumidores galegos,
DISPOÑO:
Artigo 1º.-Obxecto.
O obxecto desta convocatoria é a concesión de subvencións en réxime de concorrencia competitiva ás organizacións de consumidores e usuarios da Comunidade Autónoma de Galicia que durante o ano 2006 presten servizos de asesoramento técnico e/ou xurídico aos consumidores e desenvolvan actividades de mellora do mercado en relación aos intereses dos consumidores e usuarios.
A xestión das axudas farase de acordo co artigo 8.3º da Lei 38/2003, do 11 de novembro, xeral de subvencións, baseándose nos principios de publicidade, transparencia, concorrencia, obxectividade, igualdade e non discriminación.
Artigo 2º.-Beneficiarios.
Poderán ser beneficiarios destas axudas as organizacións de consumidores que estean inscritas, con anterioridade á publicación desta convocatoria, na sección xeral do Rexistro de Organizacións de Consumidores e Usuarios de Galicia a que se refire o Decreto 95/1984, do 24 de maio.
Artigo 3º.-Requisitos dos beneficiarios.
Para que as organizacións poidan beneficiarse destas axudas deberán cumprir os seguintes requisitos:
1. Dispoñer dunha oficina que teña como finalidade primordial a defensa dos consumidores e usuarios e que estea aberta ao público un mínimo de 20 horas semanais, polo menos 4 horas diarias, e que deberá cumprir coas obrigas recollidas no Decreto 185/1994.
2. Facilitarlles nas súas oficinas información a todos os consumidores que así o soliciten para o axeitado exercicio dos seus dereitos e atender e tramitar reclamacións e denuncias dos seus asociados.
3. Dispoñer, polo menos, dunha persoa contratada con cualificación suficiente en materia de consumo para prestar o servizo de atención ao consumidor. Este requisito non será exixible no momento da presentación da solicitude de axuda, pero deberá acreditarse no prazo de 30 días desde a notificación da concesión da axuda.
4. Atoparse adheridas ao Sistema Arbitral de Consumo a través da Xunta Arbitral de Consumo de Galicia, tendo o deber de participar nos colexios arbitrais a través dos árbitros designados por elas.
5. Non estar incurso nalgunha das circunstancias previstas no artigo 13 da Lei 38/2003, do 17 de novembro, xeral de subvencións.
Non poderán ser beneficiarias destas axudas aquelas organizacións que, incumprindo manifestamente os seus deberes legais, non colaborasen ou non facilitasen a información solicitada polo Instituto Galego de Consumo. Tampouco poderán ser beneficiarias aquelas organizacións que séndolles concedida unha axuda en anteriores convocatorias non xustificasen o investimento subvencionado. Isto último non será de aplicación no caso de que a xustificasen parcialmente.
Artigo 4º.-Investimento subvencionable.
As subvencións concederanse para atender os seguintes conceptos:
1. Gastos xerados polo funcionamento das oficinas de atención ao consumidor das organizacións de consumidores.
Dentro deste concepto atenderase:
a) Alugamento, reparación e conservación do local e mobiliario da oficina. Incluídos neste punto serán tamén obxecto de subvención os gastos de adaptación da oficina aos requisitos de accesibilidade para discapacitados.
b) Gastos de subministración inherentes á actividade desenvolvida, como servizo de telecomunicación (teléfono, fax e internet), material de oficina, electricidade, acondicionamento térmico, auga e limpeza. Non serán subvencionados os gastos de telefonía móbil nin de subscrición a publicacións que non sexan estritamente de consumo.
c) Gastos de persoal cualificado da oficina, que deberá ter contrato laboral e estar dado de alta na Seguridade Social.
2. Creación e funcionamento de gabinetes técnico-xurídicos especializados en materia de consumo. Esta actividade, polo seu carácter específico e técnico, terá que ser desenvolvida por persoas con titulación axeitada en temas de consumo. Estes gabinetes deberán desenvolver a súa actividade na sede da asociación.
3. Proxectos de mellora do mercado en relación cos intereses dos consumidores e usuarios realizados polas organizacións de consumidores.
Os proxectos obxecto de subvención serán os seguintes:
a) Proxectos que contribúan a incrementar o número de adhesións ao Sistema Arbitral de Consumo e, en especial, en sectores de gran relevancia social, como é o caso dos servizos básicos, e os servizos de reparación e asistencia técnica.
b) Proxectos de interese social dirixidos a colectivos específicos de consumidores que polas súas especiais características requiran unha atención diferenciada como é o caso das persoas maiores, discapacitados, persoas con risco de exclusión, inmigrantes e persoas con carencias en materia económica e/ou educativa.
c) Proxectos relacionados coa poboación moza e, en especial, os que teñan por obxectivo a incorporación da mocidade ás asociacións de consumidores.
d) Realización de análises comparativas de bens e servizos de carácter autonómico, de acordo coa normativa vixente e garantindo os dereitos das partes afectadas.
e) Proxectos de educación permanente de adultos, formación das ANPAS, elaboración dos materiais didácticos, favorecendo a creación de aulas permanentes de adultos no ámbito do consumo.
f) Realización de estudos de campo sobre produtos ou servizos, en especial os relacionados coa vivenda, o exceso de endebedamento, liberalización de servizos, enerxía, transporte, tecnoloxías da información e comunicación, publicidade e servizos financeiros.
g) Realización de campañas informativas sobre os dereitos dos consumidores e usuarios a través de distintos soportes como folletos, guías, boletíns, libros ou material multimedia.
Non poderán ser subvencionadas actividades puntuais como charlas, coloquios, xornadas e conferencias que non formen parte dun proxecto.
No desenvolvemento das actividades os gastos relativos á restauración e cátering non poderán superar o 20% do total da actividade.
O pagamento aos relatores das accións formativas farase por medio de factura con desconto do IRPF correspondente, e non superando en ningún caso a cantidade de 110 A/hora. En ningún caso se financiará a entrega dun agasallo como pagamento.
Financiaranse un máximo de 2 proxectos por organización, aos cales se adscribirán as distintas actividades que se programen.
Artigo 5º.-Contía máxima da axuda.
O Instituto Galego de Consumo concederá axudas ás organizacións de consumidores de Galicia por un importe total de catrocentos trinta mil euros (430.000 euros).
Os gastos subvencionables no punto 1 do artigo 4º desta resolución terán una contía total de douscentos corenta mil euros (240.000 A) con cargo á aplicación orzamentaria 10.80.513B.480.0 do Instituto Galego de Consumo para o ano 2006, na cal existe crédito axeitado e suficiente.
Os gastos subvencionables nos puntos 2 e 3 do artigo 4º terán unha contía de cento noventa mil euros (190.000 A) con cargo á aplicación orzamentaria 10.80.513B.780.0 do Instituto Galego de Consumo para o ano 2006, na cal existe crédito axeitado e suficiente.
A axuda poderá financiar os gastos de funcionamento das oficinas ata un 100% dos gastos obxecto de financiamento, pero non superará en ningún caso o 70% do custo total dos gastos obxecto de financiamento dos proxectos realizados.
Artigo 6º.-Solicitude e documentación.
1. O prazo para a presentación das solicitudes será dun mes, contado a partir do día seguinte ao da publicación desta resolución no Diario Oficial de Galicia.
2. As solicitudes, segundo o modelo do anexo I, para as axudas económicas previstas nesta resolución, dirixiranse aos servizos provinciais ou centrais do Instituto Galego de Consumo, sendo en todo caso de aplicación o disposto no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común, na súa actual redacción; inclúense os rexistros dos concellos que teñan subscrito convenio de colaboración para a implantación dun sistema intercomunicado de rexistro coa Administración da Comunidade Autónoma de Galicia.
3. Non será necesaria a presentación de todos aqueles documentos que consten en poder da Xunta de Galicia, debendo indicar o solicitante, co obxecto da súa rápida localización, a unidade administrativa en que se atopan.
4. As solicitudes irán acompañadas da seguinte documentación:
a) Certificación do/a secretario/a da organización, co visto e prace do/a presidente/a pola cal se acolle á axuda, coa expresión da cantidade exacta solicitada onde figuren os gastos susceptibles de financiamento desagregados (anexo II).
b) Certificación do concello onde se faga constar a poboación de feito do municipio.
c) Certificación do/a secretario/a da organización, co visto e prace do/a presidente/a da organización referente ao conxunto de todas as solicitudes de axudas solicitadas ou concedidas, obxecto desta convocatoria, por outras administracións públicas ou entes públicos ou privados nacionais ou internacionais (anexo III).
d) Declaración responsable de non estar incurso nalgunha das circunstancias previstas nos puntos 2º e 3º do artigo 13 da Lei 38/2003, do 17 de novembro, xeral de subvencións, e que cumpren co establecido na Lei 15/1999, do 13 de decembro, de protección de datos de carácter persoal, así como o establecido da Lei 31/1995, do 8 de novembro, de prevención de riscos laborais (anexo IV).
e) Acreditar que está ao día das obrigas tributarias estatais e autonómicas e da Seguridade Social e que non ten pendente de pagamento ningunha outra débeda, por ningún concepto, coa Administración pública da comunidade autónoma.
f) Certificación do/a secretario/a da organización, co visto e prace do/a presidente/a da organización acreditando o número de socios/as e descrición polo miúdo do organigrama xerárquico e funcional da asociación (anexo V).
5. Documentación específica que hai que presentar para as distintas axudas.
Para as axudas comprendidas nos puntos 1 e 2 do artigo 4º será exixible, ademais do anterior:
a) Certificación do/a secretario/a da organización, co visto e prace do/a presidente/a da organización en que se faga constar o horario en que a oficina permanece aberta ao público para atender os consumidores e a súa localización (anexo VI).
b) Copia do contrato que acredite o persoal dedicado á atención da oficina de información ao consumidor e/ou do persoal do gabinete xurídico con expresión concreta sobre o vínculo contractual coa organización, tipo de persoal, duración do contrato e número de horas dedicadas diariamente a prestar o servizo.
c) Titulación, cursos, seminarios e calquera outro documento xustificativo que acredite a formación específica en materia de consumo do persoal que realizará as actividades obxecto da subvención.
d) Relación do número de consultas, reclamacións e denuncias atendidas pola organización no ano 2005 (anexo VII).
e) Número de demandas xudiciais, individuais ou colectivas, mediacións e arbitraxes realizadas no ano 2005, para as axudas comprendidas no punto 2 do artigo 4º.
f) Copia da carta de servizos publicada, se é o caso.
6. Para a realización dos proxectos de mellora do mercado sinalados no punto 3 do artigo 4º achegarase ademais unha memoria descritiva do proxecto que se vai realizar, na cal se faga constar como mínimo:
-Denominación do proxecto.
-Obxectivos que se perseguen.
-Destinatarios das distintas actividades indicando o número previsto de asistentes.
-Ámbito territorial e calendario de realización das actividades.
-Entidades colaboradoras, de ser o caso.
-Descrición polo miúdo das actividades que se van realizar.
-Contidos que se van impartir e metodoloxía prevista, se é o caso.
-Relación dos medios materiais e recursos humanos destinados ás distintas fases do proxecto, coa descrición da formación específica en materia de consumo do persoal que vai realizar as actividades de formación.
-Descrición, de ser o caso, de soportes e recursos que se van utilizar para a realización de materiais informativos/formativos.
-Establecemento de indicadores de avaliación para as distintas actividades que permitan coñecer o cumprimento dos obxectivos previstos e descrición dos instrumentos de avaliación que se van utilizar.
-Orzamento previsto analizando cada un dos conceptos, indicando o custo medio por beneficiario e hora de formación.
Artigo 7º.-Criterios de outorgamento das axudas.
Para a concesión das axudas dos puntos 1 e 2 do artigo 4º os criterios de outorgamento estarán en relación con:
1. Número de oficinas de información ao consumidor abertas ao público en relación co número de socios, valorándose especialmente que teñan publicada e implantada unha carta de servizos, o nivel de cobertura autonómica, infraestrutura básica de cada unha das oficinas, un horario de atención superior a 20 horas semanais e que dispoñan de máis de 50 m: de 1 a 20 puntos.
2. Número das persoas que traballan nas oficinas ou para a organización en exclusividade en relación co número de socios ou de oficinas abertas, a súa titulación, situación e xornada laboral: de 1 a 30 puntos.
3. Número de consultas, en relación co número de habitantes do municipio onde estea instalada a oficina e número de reclamacións e denuncias atendidas, en relación co número de asociados, atendodas durante o ano 2005, dándolle prioridade a aquelas asociacións que utilicen a rede SETECO para a transmisión da información: de 1 a 30 puntos.
4. Número de socios/as en relación coa poboación de referencia, ao día de pagamento: de 1 a 10 puntos.
5. No caso de axudas do punto 2 do artigo 4º (creación de gabinetes técnico-xurídicos) terase en conta o número de demandas xudiciais, individuais e/ou colectivas, mediacións e arbitraxes realizadas en relación co número de socios: de 1 a 10 puntos.
Para a concesión das axudas do punto 3 do artigo 4º, os criterios de outorgamento estarán en relación con:
1. Calidade do proxecto que se valorará tendo en conta a diagnose da situación que xustifique a súa necesidade a metodoloxía utilizada no seu deseño: a definición de indicadores de seguimento e avaliación dos resultados das accións desenvolvidas, ámbito demográfico e territorial e interese do proxecto en relación cos destinatarios, así como a incorporación do idioma galego de forma integral en todos os proxectos e actividades desenvolvidos pola asociación: de 1 a 50 puntos.
2. Innovación no deseño do proxecto, no tratamento dos temas e nos materiais utilizados: de 1 a 30 puntos.
3. Investimento previsto no proxecto e o custo medio por beneficiario: de 1 a 20 puntos.
Artigo 8º.-Instrución e resolución.
1. O órgano competente para a instrución dos expedientes de axudas a que fai referencia esta resolución será o Servizo de Información, Fomento e Cooperación.
2. Conforme o establecido no artigo 71 da Lei 30/1992, do 26 de novembro, se a solicitude de axuda non reúne os requisitos exixidos nesta resolución e na correspondente convocatoria, o interesado será requirido para que nun prazo de dez días, contados a partir do día seguinte ao da recepción do dito requi
rimento, rectifique a falta ou achegue os documentos preceptivos, coa indicación de que, se non o fixese, procederase conforme o que determina o artigo 42.1º de la citada lei.
3. O órgano encargado da instrución do procedemento a que fai mención o punto 1 deste artigo realizará de oficio cantas actuacións considere necesarias para a determinación, coñecemento e comprobación dos datos en virtude dos cales debe formalizarse a proposta de resolución.
4. Revisados os expedientes e completados, de ser o caso, o órgano instrutor deberá emitir, como paso previo á valoración, un informe relativo ao cumprimento dos requisitos que para os solicitantes se establecen no artigo 3º desta resolución.
5. Unha vez que o órgano instrutor emitiu informe das solicitudes procederá a valoración das solicitudes por unha comisión de avaliación, constituída expresamente e que estará formada pola xerente do Instituto Galego de Consumo, que a preside; o xefe de servizo de Asuntos Xerais, que actuará como secretario e composta pola xefa do Servizo de Información, Fomento e Cooperación, pola xefa do Servizo de Protección ao Consumidor, o xefe de Servizo de Seguridade de Produtos e os xefes dos servizos provinciais.
A citada comisión quedará validamente constituída sempre que asistan a ela o seu presidente, ou persoa en que delegue, un vogal e o secretario. Os acordos serán adoptados por unanimidade.
6. A presidenta do Instituto Galego de Consumo ditará a resolución de concesión ou denegación da axuda solicitada.
7. Sen prexuízo dos recursos a que houbese lugar e co ánimo de optimizar a tramitación dos expedientes, o beneficiario da axuda deberá aceptala no prazo de quince días hábiles contados a partir do día seguinte ao da súa notificación. No caso de non ser aceptada a axuda procederase de conformidade co establecido no artigo 42.1º da Lei de réxime xurídico das administracións públicas e do procedemento administrativo común.
A aceptación da axuda formalizarase mediante un documento asinado polo beneficiario en que se compromete a cumprir todas as condicións establecidas nesta resolución e na resolución de concesión da axuda (anexo VIII).
8. As resolucións de concesión ou denegación das axudas serán motivadas, de acordo cos criterios de outorgamento, notificaranse aos interesados e porán fin á vía administrativa.
As resolucións estimatorias das solicitudes de concesión de axudas expresarán, polo menos, o obxecto e importe do gasto subvencionado, a porcentaxe da axuda concedida e a contía desta.
9. O prazo máximo para resolver e notificar a resolución do procedemento non poderá exceder os seis meses. O prazo empezará a computar a partir da publicación no DOG desta resolución.
O vencemento do prazo máximo sen terse notificado a resolución, lexitima os interesados para entender desestimada por silencio administrativo a solicitude de concesión da axuda.
Artigo 9º.-Anticipos.
De acordo co artigo 16 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, poderán realizar anticipos de pagamentos das axudas, nos casos e coas condicións seguintes:
Con carácter excepcional e por resolución motivada da consellería correspondente ou do órgano superior da entidade concedente, poderá autorizarse un anticipo de ata o 50% da anualidade naqueles casos en que o investimento exixa pagamentos inmediatos.
Artigo 10º.-Modificación da resolución.
1. Toda alteración das condicións tidas en conta para a concesión da axuda e, en todo caso, a obtención concorrente de subvencións ou axudas outorgadas por outras administracións ou entes públicos ou privados, poderá dar lugar á modificación da resolución de concesión.
2. O órgano competente para a concesión da axuda poderá acordar a modificación da resolución a instancia do beneficiario. Os requisitos que deberán cumprirse son os seguintes:
a) Que a actividade, conduta ou modificación estea comprendida dentro da finalidade das normas ou bases reguladoras.
b) Que se acredite a inexistencia de prexuízo a terceiros.
c) Que os novos elementos e circunstancias que motiven a modificación, de ter concorrido na concesión inicial, no supuxesen a denegación da axuda.
3. O acto polo cal se acorde a modificación da resolución ou, de ser o caso, se denegue, será ditado polo órgano concedente, logo da instrución do correspondente expediente en que se lles dará audiencia aos interesados na forma prevista no artigo 9.4º do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Artigo 11º.-Obrigas do beneficiario.
Son obrigas do beneficiario:
a) Realizar a actividade nas condicións que fundamentaron a concesión da subvención.
b) Someterse ás actuacións de comprobación que poida efectuar o órgano concedente, así como calquera outra comprobación e control financeiro que poidan realizar os órganos de control competentes, tanto nacionais como comunitarios, e achegar canta información lles fose requirida no exercicio das actuacións anteriores.
c) Comunicarlle á entidade concedente a obtención de subvencións, axudas, ingresos ou recursos que financien as actividades subvencionadas. Esta comunicación deberá efectuarse tan axiña como se coñeza e, en todo caso, con anterioridade á xustificación da aplicación dada aos fondos percibidos.
d) Poñer á disposición do IGC calquera información ou documentación que se lle solicite, especialmente a destinada a comprobar os datos facilitados polas organizacións para a obtención de axudas.
e) Conservar os documentos xustificativos da aplicación dos fondos recibidos incluídos os documentos electrónicos cando poidan ser obxecto da actuación de comprobación e control.
f) Proceder ao reintegro dos fondos percibidos nos supostos previstos no punto 10º do artigo 78 do texto refundido da Lei de réxime financeiro e orzamentario de Galicia.
g) Para as subvencións indicadas no artigo 4º, puntos 1 e 2, destinadas ao mantemento das oficinas e á creación e funcionamento de gabinetes técnico-xurídicos, as asociacións deberán exhibir no lugar de atención aos consumidores e de maneira visible, un cartel informativo no cal figure o patrocinio do Instituto Galego de Consumo, de acordo ao modelo normalizado que facilitará este organismo. O cumprimento deste requisito acreditarase cunha fotografía que será remitida ao Instituto Galego de Consumo no prazo dun mes contado desde a recepción do modelo.
h) No caso dos proxectos incluídos no artigo 4º, punto 3, remitirase o programa correspondente polo menos 72 horas antes do inicio da actividade. No dito programa debe figurar de xeito destacado o patrocinio do Instituto Galego de Consumo.
Na difusión das actividades en medios de comunicación públicos ou privados deberá indicarse o patrocinio do IGC, debendo enviarlle a este organismo unha copia no soporte elixido para a difusión.
No caso de que na programación figure o patrocinio doutros organismos ademais do IGC, deberá xustificar as condicións de participación de cada un deles.
Artigo 12º.-Xustificación e pagamento.
1. A data límite para xustificar o correspondente investimento será o 30 de outubro do ano para o cal se outorgan as axudas. Para iso o beneficiario deberá presentar a través dalgunha das formas previstas no artigo 38.4º da Lei 30/1992, do 26 de novembro, a seguinte documentación acreditativa:
a) Certificación do secretario/a da organización, co visto e prace do presidente/a, sobre o total dos gastos efectuados (anexo IX).
b) Relación numerada e cinscunstanciada das facturas ou xustificantes dos gastos realizados, obxecto de subvención.
c) Facturas e xustificantes de pagamentos emitidos a nome da organización beneficiaria e correspondentes ao ano 2006. Neles quedará reflectido de xeito expreso que o seu pagamento foi efectuado. Esta documentación será preferentemente en orixinal ou, no seu defecto, copia compulsada desta.
d) Certificación da conta bancaria en que conste o código do banco, código da sucursal, díxito de control e código da conta corrente, onde deba realizarse o pagamento, expedida pola entidade bancaria.
e) Certificación do secretario/a da organización, co visto e prace do/a presidente/a do conxunto de todas as solicitudes de axudas efectuadas ou concedidas, desde o momento da convocatoria, por outras administracións públicas ou entes públicos ou privados nacionais ou internacionais desde a data da concesión da axuda (anexo III).
f) Por cada un dos proxectos realizados presentarase unha memoria final de avaliación (anexo X).
g) Por cada un dos proxectos presentarase unha memoria económica na cal deberá constar como mínimo o custo total do proxecto, e a análise dos seguintes conceptos: pagamento (custo por hora de actividade) dos relatores ou persoal de execución da actividade; custo dos medios materiais (locais, equipamentos técnicos, imprenta, reprografía, etc.); desprazamentos, aloxamentos e mantenza, no caso que os houbese; custo medio por beneficiario e custo medio por hora de formación. Subvención concedida e achega da organización así como a participación económica doutras organizacións patrocinadoras.
h) No caso de que a axuda supere os 1.500 euros deberá presentar certificados acreditativos de estar ao día nas obrigas tributarias e coa Seguridade Social, e de non ter pendente o pagamento de ningunha débeda por ningún concepto coa Administración pública da Comunidade Autónoma galega. Non será necesario achegar estes certificados se o solicitante autoriza expresamente para que os seus datos relacionados coa Axencia Estatal de Administración Tributaria e coa Consellería de Economía e Facenda, así como da Seguridade Social, os obteña o Instituto Galego de Consumo (anexo XI).
i) No caso de subvencións relacionadas con punto 1 do artigo 4º desta resolución, enviarase unha fotografía do cartel a que se refire o artigo 11º g) desta resolución.
j) No caso de subvencións relacionadas co punto 2 do artigo 4º desta resolución (asesoramento e asistencia técnica mediante o apoio e a creación de gabinetes xurídicos para a prestación de servizos en materia de consumo) será exixible, ademais:
* Unha fotografía do cartel o que se refire o artigo 11º g) desta resolución.
* Copia compulsada do contrato que acredite o persoal dedicado á atención do gabinete xurídico con expresión concreta sobre o vínculo contractual coa organización, titulación, tipo de persoal, duración do contrato e número de horas dedicadas diariamente a prestar o servizo de gabinete xurídico.
k) No caso de proxectos do punto 3 do artigo 4º será preciso presentar:
* Titulación, cursos, seminarios e calquera outro documento xustificativo que acredite a formación específica en materia de consumo do persoal que realizará a actividade obxecto da subvención.
* Todos os materiais producidos no desenvolvemento dos proxectos deberán remitirse ao IGC xunto coa xustificación en soporte dixital en formato PDF. No caso de haber imaxes o formato será JPG.
2. Os órganos competentes do Instituto Galego de Consumo poderán solicitar as aclaracións ou informes relativos á xustificación do investimento que consideren convenientes. No caso de que non fosen remitidos polo beneficiario dentro do prazo que se sinale, procederase de acordo co establecido no artigo 42 da Lei 30/1992, de réxime xurídico das administracións públicas e do procedemento administrativo común.
3. Se na xustificación dos gastos se produce unha desviación superior ao 15% e inferior ou igual ao 25% respecto ao orzamento presentado e tido en conta para a concesión da subvención, procederase mediante a correspondente resolución de modificación a unha minoración da contía da subvención concedida; de tal xeito que se aplicará á cantidade realmente gastada a mesma porcentaxe que se aplicou á cantidade orzamentada para o cálculo da subvención.
4. Unha desviación superior ao 25% dará lugar á perda do dereito á subvención nos termos establecidos no artigo 15º desta resolución, excepto no caso en que se xustifique que se teñen cumprido os obxectivos para os cales se concedeu a axuda económica. Neste suposto procederase á minoración da contía da subvención na forma prevista no parágrafo anterior.
Artigo 13º.-Réxime de recursos.
As resolucións expresas ou presuntas dos expedientes tramitados ao abeiro do disposto nesta resolución esgotarán a vía administrativa e contra elas caberá interpoñer:
a) Recurso potestativo de reposición ante o órgano que as ditou ou debeu ditalas no prazo dun mes contado a partir do día seguinte ao da súa notificación, ou de tres meses contados a partir do día seguinte a aquel en que se produza o acto presunto, segundo sexa o caso.
b) Ou ben directamente recurso contencioso-administrativo ante o xulgado do contencioso-administrativo correspondente á circunscrición do órgano que ditou ou debeu ditar a resolución, no prazo de dous meses contados desde o día seguinte ao da súa notificación, se é expresa ou de seis meses contados a partir do día seguinte a aquel en que se produza o acto presunto.
Todo isto sen prexuízo de que os interesados poidan exercer, de ser o caso, calquera outro que consideren procedente.
Artigo 14º.-Concorrencia de axudas e subvencións públicas.
O importe das axudas e subvencións reguladas nesta resolución en ningún caso poderá ser de tal contía que, illadamente ou en concorrencia con outras axudas e subvencións supere o custo da actividade subvencionada.
Artigo 15º.-Reintegro das axudas.
1. Non se poderá exixir o pagamento da axuda concedida e procederá o reintegro total ou parcial da contía percibida xunto cos xuros de mora percibidos desde o seu pagamento nos casos seguintes:
a) Incumprimento da obriga de xustificación ou xustificación insuficiente nos termos do artigo 30 da Lei 38/2003, xeral de subvencións.
b) Obtención da subvención sen reunir os requisitos exixidos para a súa concesión, falseando as condicións requiridas ou ocultando aquelas que a impidan.
c) Incumprimento da finalidade ou non adopción do comportamento para a cal foi concedida a axuda.
d) Incumprimento das condicións impostas ao beneficiario con motivo da concesión da axuda ou subvención.
e) Nos restantes supostos previstos no punto 10º do artigo 78 do texto refundido da Lei de réxime financeiro e orzamentario de Galicia.
2. Así mesmo, procederá o reintegro do exceso percibido nos supostos en que o importe da axuda, illadamente ou en concorrencia con subvencións ou axudas doutras administracións públicas ou doutras entidades públicas ou privadas, nacionais ou internacionais, supere a porcentaxe máxima do investimento subvencionable que se estableza.
3. O procedemento de reintegro tramitarase segundo o establecido no artigo 20 do Decreto 287/2000, do 21 de novembro.
4. As cantidades que os beneficiarios deban reintegrar terán a consideración de ingresos de dereito público e será de aplicación para o seu cobramento o previsto nos artigos 19 ao 23 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro.
Artigo 16º.-Fiscalización e control.
A concesión das axudas e subvencións reguladas nesta resolución estará sometida ao exercicio da función interventora e do control financeiro por parte da Intervención Xeral da Comunidade Autónoma nos termos que establece o capítulo V do Decreto 287/2000, do 21 de novembro, ás actuacións de comprobación previstas na lexislación do Tribunal de Contas e do Consello de Contas, así como, de ser o caso, ás dos servizos financeiros da Comisión Europea e do Tribunal de Contas Europeo.
Artigo 17º.-Réxime sancionador.
As infraccións administrativas cometidas en relación coas axudas reguladas nesta resolución sancionaranse de conformidade co disposto no artigo 79 do texto refundido da Lei de réxime financeiro e orzamentario de Galicia.
Artigo 18º.-Publicidade.
Unha vez ultimada a concesión das axudas publicarase no Diario Oficial de Galicia a relación das concedidas con indicación da entidade beneficiaria, contía e finalidade da axuda.
Disposición adicional
O non previsto nesta resolución atenderase ao establecido nos artigos 78 e 79 do texto refundido da Lei de réxime financeiro e orzamentario de Galicia, na Lei 38/2003, xeral de subvencións e no Decreto 287/2000, do 21 de novembro.
Disposición derradeira
Facúltase a presidenta do Instituto Galego de Consumo para que dite as disposicións necesarias para a aplicación do disposto nesta resolución.
Santiago de Compostela, 22 de maio de 2006.
Ana María Rúa Souto
Presidenta do Instituto Galego de Consumo
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA